1) ปัจจัยความเสี่ยง

1.1 ความเสี่ยงที่เกิดจากการพึ่งพาผู้แทนจำหน่ายรายใหญ่

  บริษัทฯ ได้ทำสัญญาว่าจ้างผู้แทนจำหน่าย 2 รายหลัก คือ บริษัท ทีโอเอ เพ้นท์ (ประเทศไทย)
  จำกัด และบริษัท วิคเตอร์ มาร์เก็ตติ้ง จำกัด
  ให้เป็นผู้จัดจำหน่ายและกระจายสินค้าเข้าสู่ช่องทางการจัดจำหน่ายประเภทต่างๆ ได้แก่
  ร้านค้าอุปกรณ์ก่อสร้าง ห้างสรรพสินค้า ร้านค้าปลีกสมัยใหม่ (Modern Trade)
  ซุปเปอร์มาร์เก็ต ดิสเค้าท์สโตร์ ร้านค้าสะดวกซื้อ (Convenience Store) เป็นต้น
  โดยสัญญาดังกล่าวสามารถขยายเวลาออกไปได้อย่างต่อเนื่องหากไม่มีคู่สัญญาฝ่ายใดฝ่ายหนึ่งแจ้งบอกเลิกสัญญา
  ทั้งนี้สองบริษัทได้เป็นผู้แทนจำหน่ายสินค้าของบริษัท เชลล์ แห่งประเทศไทย มานานกว่า 20 ปี
  ตั้งแต่ก่อนการโอนธุรกิจมาให้กับบริษัทฯ ซึ่งช่วยให้บริษัทฯ
  สามารถดำเนินธุรกิจได้อย่างต่อเนื่องไม่จำเป็นต้องลงทุนและพัฒนาบุคลากรในเรื่องการกระจายสินค้า
  อีกทั้งผู้แทนจำหน่ายมีความชำนาญในช่องทางการจัดจำหน่ายที่ได้รับมอบหมายและมีความคุ้นเคยกับห้างร้าน
  ผู้ค้าส่ง และร้านค้าปลีกเป็นอย่างดี ในปี 2548 สัดส่วนรายได้จากการขายของบริษัทฯ
  (สุทธิจากส่วนลด) ผ่านตัวแทนจำหน่ายทั้ง 2 ราย คิดเป็นประมาณร้อยละ 67.2
  ของยอดขายทั้งหมด การที่บริษัทฯ พึ่งพาการจำหน่ายสินค้าผ่านผู้แทนหลัก 2 รายนี้
  อาจทำให้เกิดผลกระทบในทางลบต่อผลการดำเนินงานของบริษัทฯ
  หากผู้แทนจำหน่ายไม่สามารถดำเนินการกระจายสินค้าให้แก่บริษัทได้ตามเป้าหมายยอดขายที่ได้ตกลงไว้
  หรือเมื่อผู้แทนจำหน่ายขอยกเลิกการเป็นตัวแทน

  อย่างไรก็ตามเพื่อเป็นการป้องกันความเสี่ยงนี้ บริษัทฯ
  จึงได้แต่งตั้งผู้แทนจำหน่ายในเขตต่างจังหวัดอีก 5 รายใน 5 ภูมิภาค
  ทำให้การแบ่งเขตการขายของผู้แทนจำหน่ายแต่ละรายชัดเจนและสามารถเข้าถึงพื้นที่ได้มากขึ้น
  นอกจากนี้ทางบริษัทฯ
  ยังได้ให้ความสำคัญต่อการขายให้ผู้ซื้อที่เป็นบริษัทรับจ้างกำจัดแมลงและบริการทำความสะอาดหรือผู้ใช้รายใหญ่
  เช่น โรงพยาบาลและโรงงานอุตสาหกรรม ผลของการเพิ่มขึ้นของจำนวนผู้แทนจำหน่าย คือ
  สามารถกระตุ้นให้ผู้แทนจำหน่ายแต่ละรายขยันขันแข็งมากยิ่งขึ้น
  และสามารถแลกเปลี่ยนข้อมูลประสบการณ์ที่จะลดข้อผิดพลาดของกันและกัน

  1.2 ความเสี่ยงทางด้านความผันผวนของราคาวัตถุดิบ

  ต้นทุนวัตถุดิบถือเป็นค่าใช้จ่ายหลักในการผลิตคือ คิดเป็นร้อยละ 50 ของต้นทุนขาย
  (ไม่รวมบรรจุภัณฑ์)
  และความผันผวนของราคาวัตถุดิบส่งผลกระทบโดยตรงต่อต้นทุนการผลิตและผลการดำเนินงานของบริษัทฯ
  เนื่องจากบริษัทฯ ไม่สามารถปรับราคาขายสินค้าให้สอดคล้องกับราคาวัตถุดิบที่ผันผวนได้ทันทีทันใด
  ดังนั้นสำหรับวัตถุดิบหลักประเภทสารออกฤทธิ์เข้มข้น (Active Technical Materials)
  ซึ่งต้องนำเข้าจากต่างประเทศนั้น บริษัทฯ จึงสั่งซื้อจากแหล่งผลิตสารออกฤทธิ์ที่สำคัญหลายแหล่ง
  ได้แก่ สหรัฐอเมริกา ยุโรป ญี่ปุ่น อินเดีย และจีน
  โดยมีนโยบายที่จะกระจายการซื้อวัตถุดิบไว้กับผู้ผลิตหลายราย
  เพื่อลดความเสี่ยงของการขาดแคลนวัตถุดิบ
  รวมทั้งการเพิ่มอำนาจการต่อรองทั้งด้านราคาและคุณภาพ ในส่วนของวัตถุดิบหลักอื่น อาทิเช่น
  ก๊าซหุงต้ม(LPG) และตัวทำละลาย(Solvent)
  ซึ่งราคาเปลี่ยนแปลงไปตามอุปสงค์และอุปทานทั้งในภูมิภาคและตลาดโลกนั้นอยู่เหนือความควบคุมของบริษัทฯ
  อย่างไรก็ดีบริษัทฯ ยังได้ใช้กลยุทธ์การออกสินค้าที่หลากหลายออกขาย
  ทำให้ต้นทุนสินค้ามีการกระจายตัว
  รวมถึงการบริหารต้นทุนวัตถุดิบและโครงสร้างราคาสินค้าให้มีความสัมพันธ์ในเชิงกำไร

1.3 ความเสี่ยงจากการเปลี่ยนแปลงอัตราแลกเปลี่ยน

  บริษัทฯ ซื้อวัตถุดิบส่วนใหญ่ที่เป็นประเภทสารออกฤทธิ์เข้มข้นของบริษัทฯ
  โดยนำเข้าจากต่างประเทศ
  ซึ่งมีการกำหนดราคาเป็นสกุลเหรียญสหรัฐและชำระค่าสินค้าโดยการออกทรัสต์รีซีท ทำให้บริษัทฯ
  มีความเสี่ยงจากการเปลี่ยนแปลงของอัตราแลกเปลี่ยน ในบางกรณีบริษัทฯ
  จะทำสัญญาซื้อเงินตราต่างประเทศล่วงหน้าเป็นช่วงเวลาสั้น ๆ ก่อนถึงกำหนดชำระเงิน
  โดยเฉพาะในกรณีที่บริษัทฯ คาดว่าจะเกิดความผันผวนของอัตราแลกเปลี่ยน
  และหากการเปลี่ยนแปลงของอัตราแลกเปลี่ยนมีผลต่อราคาวัตถุดิบก็จะไม่มีผลกระทบต่อกำไรขั้นต้นของบริษัทฯ
  มากนัก

1.4 ความเสี่ยงจากการเข้ามาของผู้ประกอบการรายใหม่ และการแข่งขันที่เพิ่มขึ้น

  ธุรกิจเคมีเคหะภัณฑ์หลายกลุ่มในปัจจุบันมีการแข่งขันสูง
  โดยมีผู้ประกอบการจำนวนมากรายในแต่ละผลิตภัณฑ์
  ทั้งจากบริษัทข้ามชาติและบริษัทภายในประเทศ
  กลุ่มผลิตภัณฑ์กำจัดแมลงและกลุ่มผลิตภัณฑ์ทำความสะอาดจัดอยู่ในตลาดที่มีการแข่งขันสูงมาก
  แต่ละกลุ่มผลิตภัณฑ์มีคู่แข่งมากกว่า 10 เครื่องหมายการค้า หากการแข่งขันทวีความรุนแรงขึ้น
  อาจส่งผลกระทบด้านราคาทำให้บริษัทมีรายได้หรือกำไรลดลง อย่างไรก็ตาม
  มีผู้ประกอบการรายใหญ่อยู่จำนวนน้อยรายที่สามารถครองส่วนแบ่งตลาดได้อย่างมีนัยสำคัญ
  ทั้งนี้เป็นเพราะความสำเร็จของเครื่องหมายการค้าของแต่ละผลิตภัณฑ์เป็นผลมาจากองค์ประกอบการตลาดที่ถูกต้อง
  คือมีระดับราคาเหมาะสมกับคุณภาพ
  มีการใช้งบในสื่อโฆษณาและส่งเสริมการขายหลากหลายรูปแบบอย่างสม่ำเสมอเพื่อสร้างความเชื่อมั่นในผลิตภัณฑ์
  ทำให้เกิดความเคยชินในการใช้สินค้า และความสามารถในการกระจายสินค้าได้อย่างทั่วถึง
  ดังนั้นโอกาสที่จะมีเครื่องหมายการค้าใหม่ประสบความสำเร็จในการครอบครองส่วนแบ่งการตลาดเพิ่มขึ้นมาอีกนั้นต้องอาศัยเวลาพอสมควร
  โดยเฉพาะการผลิตสินค้ากลุ่มผลิตภัณฑ์กำจัดแมลง จะต้องใช้เทคนิค ความรู้
  และความชำนาญเป็นพิเศษในกระบวนการนำเข้าวัตถุดิบ การค้นคว้าวิจัย การทดลองผลิตภัณฑ์
  เพื่อพัฒนาขึ้นเป็นผลิตภัณฑ์ใหม่
  จนถึงขั้นนำออกจำหน่ายได้นั้นจะต้องผ่านขั้นตอนการทดสอบประสิทธิภาพ
  นำผลที่ได้ไปขึ้นทะเบียนผลิตภัณฑ์ และขออนุญาตผลิต จากคณะกรรมการอาหารและยา (อย.)
  กระทรวงสาธารณสุข และหรือส่วนราชการอื่นๆ ที่เกี่ยวข้อง เพื่อให้แน่ใจว่าผลิตภัณฑ์นั้นๆ
  สามารถใช้ได้ตามคุณสมบัติที่ระบุ ไม่ก่อให้เกิดอันตรายแก่ผู้ใช้
  และไม่เกิดผลกระทบต่อสิ่งแวดล้อมเมื่อใช้ตามข้อแนะนำบนฉลาก

  หมายเหตุ

  บริษัทฯ ได้รับทะเบียนเครื่องหมายการค้า ”เชนไดร้ท์” แล้วตามหมายเลขเครื่องหมายการค้าที่
  ค.232964 และได้รับทะเบียนเครื่องหมายการค้า “CHAINDRITE”
  แล้วตามหมายเลขเครื่องหมายการค้าที่ ค.232963 ดังนั้นบริษัทฯ
  จึงไม่มีความเสี่ยงจากการใช้เครื่องหมายการค้านี้